“หุ้นเอเชีย” ผันผวน! นักลงทุนจับตางบ Q3-ทิศทางดอกเบี้ย
“หุ้นเอเชีย” เปิดผันผวน! นักลงทุนจับตาผลประกอบการไตรมาส 3/65 และแนวโน้มทิศทางดอกเบี้ยที่เพิ่มสูง
“หุ้นเอเชีย” เปิดผันผวน! นักลงทุนจับตาผลประกอบการไตรมาส 3/65 และแนวโน้มทิศทางดอกเบี้ยที่เพิ่มสูง
19 ต.ค. 2565

ผู้สื่อข่าวรายงานว่า ตลาดหุ้นเอเชียเปิดตลาดแบบผสมผสานในวันนี้ หลังจากตลาดหุ้นสหรัฐปรับตัวขึ้นติดต่อกันเป็นวันที่ 2 เมื่อวันอังคาร (18 ต.ค.) ขณะที่นักลงทุนจับตาการเปิดเผยผลประกอบการของบริษัทจดทะเบียนในไตรมาส 3/2565
ดัชนี NIKKEI 225 ตลาดหุ้นญี่ปุ่นเปิดวันนี้ที่ 27,225.17 จุด เพิ่มขึ้น 69.03 จุด หรือ +0.25%, ดัชนี HSI ตลาดหุ้นฮ่องกงเปิดวันนี้ที่ 16,805.91 จุด ลดลง 108.67 จุด หรือ -0.64% และดัชนี SSE Composite ตลาดหุ้นจีนเปิดวันนี้ที่ 3,073.26 จุด ลดลง 7.70 จุด หรือ -0.25%
โดยบริษัทตลาดหลักทรัพย์ฮ่องกงมีกำหนดเปิดเผยผลประกอบการวันนี้ ขณะที่นายจอห์น ลี ผู้บริหารเกาะฮ่องกงจะแถลงนโยบายเป็นครั้งแรก ส่วนจีนได้เลื่อนการเปิดเผยข้อมูลราคาบ้านออกไป จากเดิมที่มีกำหนดเปิดเผยในวันนี้
ด้านธนาคารกลางอินโดนีเซียจะเปิดฉากการประชุม 2 วันในวันนี้
“หุ้นสหรัฐปรับตัวขึ้นเป็นวันที่สอง แต่การซื้อขายค่อนข้างผันผวน เนื่องจากนักลงทุนกำลังประเมินแนวโน้มผลประกอบการบริษัทและอัตราดอกเบี้ยที่เพิ่มสูงขึ้น” นักวิเคราะห์ของบริษัทเอเอ็นซี รีเสิร์ช (ANZ Research) กล่าว